ఇప్పపువ్వు లడ్డు

ఇప్పపువ్వు లడ్డూ, తెలంగాణ రాష్ట్రం, ఆదిలాబాద్ జిల్లా, ఉట్నూరు ప్రాంతంలో ఆదివాసీ మహిళలు తయారు చేసే తినుబండారం. ఆదివాసీ ప్రాంతంలో గోండి భాషలో ఈరుక్ లడ్డు, కొలామీ భాషలో పొక్కే లడ్డు అని అంటారు. 

ఇప్పపువ్వు సేకరణ
ఇప్ప పువ్వులు (Mahua Flower/Madhuca longifolia) వేసవికాలంలో ఎక్కువగా లభిస్తుంటాయి. మహిళలు వేకువజామున వెదురు బుట్టలతో అడవికి వెళ్లి  ఇప్పపువ్వులను సేకరించి ఇంటికి తీసుకొచ్చి తడుక పై ఎండలో రెండు రోజులు ఆరబెట్టి సంచిలో జమ చేసి ఉంచుతారు. ఆ తరువాత, ప్రొటీన్లు, విటమిన్లు, ఖనిజ లవణాలు పుష్కలంగా ఉండి ఎన్నో ఆరోగ్య ప్రయోజనాలున్న ఇప్పపూలతో రకరకాల వంటకాలు తయారు చేస్తుకుంటారు.

 ఇప్పపువ్వు లడ్డూ తయారీ విధానం 
ఆరపెట్టిన ఇప్పపువ్వులను నెయ్యి/నూనెలో దోరగా వేయించి మిక్సీలో వేసి మెత్తగా పొడి చేయాలి. అనంతరం ఈ పొడికి, కొంత వేరుశనగల(పల్లీలు)ను వేయించి సిద్దం చేసుకున్న పొడి కూడా కలుపుకోవాలి. బాదం, జీడిపప్పు, కిస్మిస్ వంటి డ్రై ఫ్రూట్స్ తురుముతో పాటు సువాసనకు యాలకుల పొడిని కూడా చేర్చాలి. ఈ మిశ్రమాన్ని, సిద్ధం చేసుకున్న బెల్లం పానకంలో కలిపి లడ్డూలను తయారు చేసుకోవాలి.

ఇప్పపువ్వు లడ్డూలను ఆర్డర్లు ఉన్న చోట బాక్సులలో భద్రపర్చి విక్రయిస్తున్నారు. ఈ లడ్డూ తినడానికి ఎంతో కమ్మగా ఉండడంతో పాటు ఔషధగుణాలు మెండుగా ఉంటాయి. రక్తహీనత, నీరసం, మొకాళ్ల నొప్పుల నుండి ఉపశమనం లభిస్తుందని వైద్యులు సూచిస్తున్నారు.

 కావాల్సిన పదార్థాలు
ఎండపెట్టిన ఇప్పపువ్వులు
వేరుశనగలు / నువ్వులు
యాలకులు
బాదం, కాజూ, కిస్మిస్ వగైరా
బెల్లం

కుటీర పరిశ్రమ
ఐటీడీఏ ఉట్నూర్ సహకారంతో 2015  సంవత్సరంలో 12 మంది మహిళలు, భీంబాయి ఆదివాసీ మహిళా సంఘం ఏర్పాటు చేసి ఇప్పపువ్వు లడ్డు తయారీకి కావాల్సిన పరికరాలతో ఒక యూనిట్ ని ఇక్కడ ఆదివాసీ ఆహారం పేరుతో కుటీర పరిశ్రమను ప్రారంభించారు. 

జాతీయ స్థాయిలో గుర్తింపు 
తెలంగాణ రాష్ట్రం ఆదిలాబాదు జిల్లా ఉట్నూర్ పట్టణంలోని ఎక్స్ రోడ్డు సమీపంలో  ఆదివాసీ గొంతు మహిళలు తయారు చేస్తున్న ఇప్పపువ్వు లడ్డు దేశవ్యాప్తంగా ప్రసిద్ధి చెందింది. భారత ప్రధాని నరేంద్ర మోడీ మన్ కీ బాత్ కార్యక్రమంలో ఇప్పపువ్వు లడ్డూల గురించి ప్రస్తావించడం తో ఇప్పపువ్వు లడ్డుకు జాతీయ స్థాయిలో గుర్తింపు లభించింది.

మూలాలు

వర్గం:తినుబండారాలు
వర్గం:ఆహార పదార్థాలు